Spokie sny Spoor | Proë die wildernis | Page 2
Die Groot Vyf, Uncategorized
5 Days of Black and White – Day 4 – Big Five
March 10, 2015 VerrassendNuut	32 Comments
Baie dankie aan Rondomtaliedraai en Scrapydo vir hierdie uitdaging. Waar ek eers nie kans gesien het hiervoor, het ek op die ou einde dit vreeslik geniet.
The two rules of this challenge are easy to follow:
1) Post a black & white photo daily for 5 days.
2) Invite someone different to participate each day.
Die vierde blogger wat ek nomineer is: "Vir jou."
Ek is nie seker of hierdie challenge nog aktief is nie, maar wil jou uitdaag om jou fotos in swart-en-wit te vertoon. Jy sal dit vreeslik geniet!
Onthou ons afrikaners moet darm Afrikaans ook hoog hou. Hoera dus vir blogs in afrikaans! (Dankie ook aan ons engelse vriende wat ondersteun.)
Lekker griffel en rondplak met jou fotos …
5 Days of Black and White – Day 3 – Big Five
March 9, 2015 VerrassendNuut	19 Comments
Rondomtaliedraai en Scrapydo het my opgekommandeer vir hierdie uitdaging.
Die derde blogger wat ek nomineer is: http://perdebytjie.wordpress.com/
Die rede: Ek sal daarvan hou om van haar wenfotos in swart-en-wit ook te sien.
boskolosDie Groot VyfDie KrugerGroot Vyfolifantroofdier
5 Days of Black and White – Day 2 – Big Five
March 6, 2015 VerrassendNuut	28 Comments
Rondomtaliedraai en Scrapydo het my opgekommandeer vir hierdie uitdaging:
Die tweede blogger wat ek nomineer is: http://doutrapper.wordpress.com/
Die rede: Ek hou van haar motorbike fotos, en hoop ons kry dit te sien in swart-en-wit.
Hieronder is die oorspronklike foto waaruit die buffel se kop gesny is: Die foto is geneem deur Blommie (Hierdie blog se fotograaf.) Dink jy die swart-en-wit lyk mooier?
BuffelChallengeDie Groot VyfDie KrugerGroot Vyf
5 Days of Black and White – Day 1 – Big Five
March 5, 2015 VerrassendNuut	21 Comments
THE TWO RULES OF THIS CHALLENGE ARE EASY TO FOLLOW: 1) Post a black & white photo daily for 5 days.
Die eerste blogger wat ek nomineer is: http://sonelcorner.wordpress.com/http:
Sy het swart-en-wit fotos van ape en het ek my vergaap daaraan. Ek hoop sy deel dit met meer van ons.
Die Groot VyfdiereGroot VyfLuiperdRenoster
Bloedbad: Lem teen die nek
February 6, 2015 VerrassendNuut	31 Comments
Haar flanke tril bewend. Daar hang bloedreuk, sweet en rooistof in die bosveld ruimte. Die skok: die warm druppels op haar nek, dis haar eie! Hartseer snork sy oor die vrug wat nog in haar skoot woel, dit wat haar maagdelikheid ontneem het, nog voor sy dit aan die savanna kon offer.
KARONGWE SEBRA SWAAR IN DRAG MET KENMERKENDE SWART-EN-WIT STREPE
So begin die verhaal van 'n gestreepte skoonheid wat se vel meedoënloos afgeslag is, sodat die mens in onnodige weelde kan leef.
Scrapydo daag ons uit om oor klere of modes te skryf. Egte leer- en velprodukte kom net dié toe met ekstra pond in die sak. Sebravel is gewild omrede van hul aantreklike en uitsonderlike streep-patrone en sterk blink haredos.
My eie pa het trots op die plaas rondgeloop met 'n cowboy-hoed waarom 'n breë sebrabelt vasgemaak was. Vandag is my broers grootwildjagters, terwyl ek meer veg vir die 'bewaring' van hierdie prag diere.
STREPE IN DIE BOS
Elke keer wanneer ons sebras kiek, is daar iemand wat opgewonde fluister: "Wow – kyk net hiérdie een se strepe!" Nie een sebra se lyne is dieselfde nie. Soos die mens se vingerafdruk, is hul almal uniek en verskillend.
VIR DIE NATUURLIEFHEBBER VORM DIE BOS EN SEBRA 'N ONAFSKEIDBARE EENHEID
Maar waarom is die sebra (Hippotigris sebra) se vel wit-en-swart gestreep?
MAFUNYANE JONG MERRIE MET DIAMANTSTREPE OP VOORKOP
Daar is verskeie hipoteses. Sieninge soos:
1. Kamoeflering mag die hoofoorsaak wees. Tussen donker takke en ligte sandkolle mag die leeu nie die sebra se kleure gou raaksien nie.
2. Ander wetenskaplikes meen dit het te doen met die paringsritueel tussen die hings en merrie.
3. 'n Paar jaar gelede het navorsers met 'n teorie vorendag gekom dat die strepe steekvlieë weghou.
4. Dr Brenda Larison van die Universiteit van Kalafornië in Los Angeles het 16 plekke in Afrika besoek waar sebras voorkom. Navorsing toon hoe warmer die gebied hoe meer strepe het die sebra.
STREEP DIE SEBRA HOMSELF KOELER?
AFGEWASTE STREPE MET 'N UITSONDERLIKE KLAD-PATROON (Foto: Blommie KNP 2013)
Haar teorie is dat die lug vinniger beweeg oor die son-absorberende swart strepe en stadiger oor die wit strepe en sodoende 'n verkoelende lugstroom veroorsaak. Voorwaar 'n selfingeboude lugverkoeler vir die sebra.
LIGTER GOUDBRUIN STREPE VAN DIE PASGEBORENE MET BOSLUISVOEL OP DIE RUG
JONGELING DRA GOUD IN DIE MORESTOND
Vir my is daar geen pragtiger kleintjie dan 'n sebra-perdjie nie. Hulle sagte boudkroesies en welige maanhare streel en bekoor my oë elke keer.
DIS NET DIE MEESTERONTWERPER WAT HIERDIE SEBRA SO PERFEK KON FORMEER
'n Britse dieretuin het gister aangekondig dat 'n verbod geplaas word op die dra van klere waarop luiperd- of sebra-motiewe gedruk is, aangesien dit die diere verwar. Volgens die dieretuin was die diere oorvriendelik met mense wat dierhuid motief klere dra.
Die diere het ook weggehardloop vir mense wat klere aan het wat soos roofdiere se vel lyk. Die dieretuin het klere beskikbaar gestel wat meer gepas is. (Internet)
PRAGTIGE MAFUNYANE HINGS MET PAJAMA-KLERE – April14
Het jy enige dierevelklere in jou huis? Vertel gerus meer.
Lees ook die uitdaging oor klere/modes hier: https://scrapydo2.wordpress.com/2015/02/05/toeka-tokel-7-kleremode/
Stap in die spore van 'n koning
January 27, 2015 VerrassendNuut	40 Comments
Vreesbevange druk Timo hande teen sy ore: "I am too young to die! I am too young to die!" Adrenalien skiet deur my kop en ek voel hoe die riviersand die Jeep se wiele spinnend vasgryp. Ek ruk terug, net betyds om te sien hoe die stormende leeu se gespierde lyf strompelend oor 'n dooie boom vou…
Zero. Koning van Karongwe. Dié dag sou hy weer gekroon word. 'n Splinternuwe VHF collar trots om sy koninklike nek vasgeknip word.
DIE AFGEMETE SPUITSTOF WORD OP DIE VOERTUIG SE RADIATOR LOU GEHOU.
Weer en weer word die pylgeweer getoets. Niks mag skeefloop. Agter ons kom daar klokslag 'n radioboodskap vanaf die veldwagter deur wat van vroeg af al op die leeus se spore loop. Zero is gewaar in die Makutswe omgewing en mik rivier se kant toe.
TIMO MAG DIE PYLGEWEER VASHOU EN GLIMLAG BREED VIR DIE FOTO. MINWETEND!
Alhoewel ons opgewonde, tog senuagtig in die ongerepte bosveld vir mekaar fluister, besef ek maar te goed: Hierdie is 'n ander speelveld!
Langs my tril Blommie (hierdie blog se fotograaf) opgewonde. Dis 'n rooiletter dag vir haar. Die formidabele wille koning, wat se krag en statuur vele respek afdwing – by dier en mens – gaan nou-nou platgetrek word. 'n Voorreg wat miskien nooit weer gesmaak sal word nie.
" JAMMER OOM KOOS, DIE NECKLACE BEHOORT AAN 'N ANDER KONING "
Vir nou is daar baie glimlaggies en sports. Speels hang Blommie die belt om haar pa se nek. As skenker van hierdie waardevolle stukkie hardeleer met ingeplante radiobeheerde monitor, kom die eer hom vir n paar sekondes toe.
Almal wip toe die radio skielik praat: "Julle moet inbeweeg …"
Dis tyd! Haastig spring ons op die oop besigtigingsvoertuie en stoot die neuse rivier se kant toe.
In die doodse stilte wat heers voel ek hoe die bosveld wind aan my hare krap. Of is dit my maag wat draai?
"Daars hy!" fluister iemand en ek gryp my stoel vas. Voorwaar – daardie aantreklike swart maanhare tussen die goue highligts kan net aan één koning behoort: die alfamannetjie van hierdie woeste stuk oerwoud.
DIE EERSTE VISUEEL VAN ZERO BY DIE DIE SANDKRUISPAD, OPPAD RIVIER TOE.
Ek vergaap my aan bultende spiere, massiewe slap pote wat ritmies vorentoe skop. Verbaas om te dink dat hierdie imposante dier eintlik gesien word as 'n saggeaarde en goeie pa wat die beste bloubloed welpies gooi. Sy trop beskerm hy met nael-en-tand.
Weer trek ons asem in…
MPHO – KORT OP DIE HAKKE VAN SY PA.
Agter hom stap 'n ander vors, waarvan die jong baardhare duidelik stukkies swart begin vertoon. "Is dit sy seun?" snak iemand. "Ja, dis Mpho, 'n moontlike troonopvolger."
Vir 'n uur agtervolg ons die leeus op die klippad. Wetende dat hul enigetyd kan uitswaai rivier se kant toe. Dis net waarvoor ons wag.
STOP-STOP, RY-RY, WAG-WAG: SPOORSNY VERLANG UITERSTE GEDULD.
Die leeus is onbewus daarvan dat hul omsingel is. Die rivierbedding word gesien as die ideale plek om 'n dier in plat te trek, aangesien dit oop is. Gevaar kan agter enige bossie in hierdie ongetemde bosveld skuil waarin die Groot Vyf en ander wilde diere vrylik rondbeweeg.
DIE KONING IS PLAT
Vir nou word Mpho die vyand. Nadat die pylveer sy pa platgetrek het, probeer hy getrou aan sy sy bly en moet gereeld met 'n droë stok of klip weggejaag word. Digby, net agter die riete kruip hy weg vanwaar hy alles dophou…
DIE KRAG VAN DIE LEEU ONTNEEM DEUR DIE SLIMMIGHEID VAN DIE MENS.
Tot hier verloop alles klopdisselboom. Banggat speel ek fotograaf en hou my lyf veilig en hoog op die Jeep.
BLOMMIE WOEL HAAR VINGERS DIEP IN ZERO SE MAANHAARDOS.
Blommie sou nooit kon droom dat sy eendag Zero se vel onder haar vingers mag streel nie. Deel mag wees van 'n kroning wat sal standhou vir die volgende 5 jaar.
Agterna wys sy my 'n paar lang swart hare. Dié het sy vinnig uitgepluk terwyl zero geslaap het. 'n Soewenier. Ek is verras oor die dikte en sterkte daarvan.
Rustig kiek ek voort terwyl die reuk van olifantmis en katpiepie my neus begin kreukel.
Die rivier is warm en droog. Soos 'n dooie lê Zero oop-oog en staar na …'niks'. Om te voorkom dat sy oë uitdroog druk die veearts 'n salfie daarin en vou 'n pers handoekie om die kop vir koelte.
'N OOGSALFIE TEEN UITDROGING EN 'N BOSVELDKAPPIE TEEN DIE WITSON
DIE KONING WORD WAKKER
Agterna het ek baie oor my "wat as …" getop. Julle weet mos: "wat as…" iets skeefloop. In my gedagtes het ek voorbereidings getref en besluit om die groot coolerbox langs my vorentoe te gooi vir ingeval van 'n noodgeval. Agterna het ek gedink dat dit eintlik 'n puik idee was. Want om die fotos te kon neem was ek by die Jeep se laagste openingskant en kwesbaar.
Terwyl Zero wakker word en in ons rigting storm, is ek werklik braaf genoeg om nog hierdie foto te neem. Wat met die kamera later gebeur het, weet ek nie, maar was ek duidelik bewus van my vingers wat om die koel werklikheid van die coolerbox se handvatsels geklem het.
" NOU IS DIT MY BEURT!" Zero word wakker.
Terwyl die afrikaanse Timo gil "I am too young to die!" trek oom Koos spinnend weg en ek voel hoe die Jeep diep in die riviersand vasval. Kletterende klippies en stof warrel in my neusgate en skielik wonder ek waar Mpho is. Vandag is hier groot sports.
Want 'n halwe klap van só 'n deurmekaar leeu kan jou maklik bokveld toe stuur. Gelukkig is daar 'n dooie boom in die rivierloop en terwyl ek my oë hier sluit, sien ek weer hoe hy pootjie en hoe die tuimelende figuur van 'n koning vernederd en diep ploeg, binne in die warm sand van die Makutswerivier.
Mpho is dadelik by!
'N FOTO VAN ZERO 'N PAAR MAANDE DAARNA.
Die res van die geselskap, wat veilig aan die oorkant van die river as toeskouers gesit het, het geskater van die lag. Vir hulle was dit groot sports.
Maar nog nooit was ek só bly om die agterkant van 'n leeu te sien nie!
(Hierdie stukkie is ook ingeskryf vir Scrapydo se challenge: https://scrapydo2.wordpress.com/2015/01/22/toeka-tokkel-5-sport-en-volgende-5-onderwerpe/ )
BRAAIVLEIS, KATOETERS en OLIFANTE
January 12, 2015 VerrassendNuut	61 Comments
Dis eendeweer in Die Krugerwildtuin met waterstroompies wat oral oor die nog stomende teerpad kabbel. Hier proe jy kultuur, ruik olifantmis en word betower deur die geil bedompige bosveld.
So begin ons eerste dag in die Kruger wat sou strek oor 10 dae. En om 'n Boskolos te sien wat geruisloos vanuit die ruigtes voor jou verskyn, word 'n gereelde prentjie wat ek gou gewoond aan sou raak.
"Olifante!" fluister ek en voel hoe opwinding deur my are bruis.
SATARA OLIFANT op die H7 gesien deur die voorruit.
Soms was ons tussen ander voertuie ingeboks, met 'n boswa wat getrou agterna stert. Dan was omdraai of uitswaai nie 'n vinnige opsie nie.
Hierdie vakansie was voorwaar 'n olifant-reis. Nog nooit het ek soveel troppe en hordes aanskou, soveel so dat ek my vrees vir olifante te bowe gekom het.
"KOM KOM ROER JULLE BOUDE!" Olifante weet 'n teerpad spel gevaar. Trompetterend sal hulle mekaar aanjaag.
Miskien het die lenskameratjie (my eerste) daartoe bygedra dat ek begin ophou bewe het. Dié het ek opgewonde op my skoot vasgeklem. Ek wou net kiek – olifantpapbroek of te not!
Na die salige reëns was die veld vrolik en het selfs die kleingoed vrugbaar vermeerder.
"STADIG MA, DIS LEKKER HIER IN DIE PAD." 'n Olifantjie trippel vrolik terwyl hy die hitte van die teerpad ontdek
Ma-olifant moes erstig vir hierdie jongeling grom. Die pad het vir hom gevoel na die ideale speelterrein.
"Staan of ek skiet!" beveel ek deur die lens en raak so betower deur 'n groep spelende olifante by die drinkgat, dat ons glad nie agterkom ons is omsingel. Ander troppe het ook fluisterend nader beweeg om hul beurt by die koel waters af te wag.
Agterna het die manne goed deurgeloop. Moeg van al die kiekery het hul rustig agter in die voertuig begin indut. En ons dog hulle bewaak en bewaar!
VYF FEITE OMTRENT OLIFANTE (Ontmoet Loxodonta africana)
DIE SLURP weeg gemiddeld 135 kg en het 150 000 klein spiergroepe
1. Die brein: Is die grootste van enige landdier. 'n Bul se brein weeg tot 5.4 kg. (Die mens sin weeg 1.5kg.)
2. Die oor: Weeg ongeveer 50kg. (Soveel soos 'n 14-jarige dogtertjie.)
3. Die stert: Omtrent 1.2m lank. ('n Veldmuis se stert is omtrent 10cm.)
4. Die poot: Is tussen 40-50cm lank. (Die rekord vir 'n mens se voet staan op 38cm – die van Brahim Takioullah van Marokko.)
5. Die tande: Die rekordlengte vir'n olifanttand is 3.49 m.
Hierdie foto is vir my indrukwekkend. Slurpend het hierdie olifant homself oor en oor met modder bestook sodat selfs die ooghare afgestroom het daarvan.
Die Britse digter John Donne het op 'n keer oor olifante gesê: "Die natuur se meesterstuk; die enigste skadelose reus." John Donne se Polo is duidelik nie in die Kruger gerol nie. Tog steek daar waarheid in sy woorde. (Sien treksel en feite: Weg! tydskrif)
KUMANEDAM OLIFANT OP DIE H1-3 WOEL BY DIE WATERGAT (Jan 2015)
TERUG KAMP TOE
Hieronder wei 'n olifant teen die Satara kampdraad terwyl die son sy laaste goue streep verf. Kan jy hom sien? Ek moes vinnig afneem, want agter my het die hoenderboudjies al lekker gespat op die braaivleisvuur.
SATARA SONSONDERGANG MET OLIFANT SILHOUETTE
So 'n onvergeetlike dag kan net met 'n katoeter in die hand en 'n knetterende vuurtjie in die wildenis, afgesluit word.
boskolosDie Groot VyfDie KrugerGrootvoeteolifantSatarasonsondergang
December 12, 2014 VerrassendNuut	33 Comments
Mag Kersfees vir jou 'n vrolike tyd wees
Vol verrassings en laggies
En mag jy dít vind wat jou gelukkig maak
Gee dus ruim glimlaggies, en jy sal vele terug ontvang
Hier is 'n paar wyshede spesiaal vir jou ontwerp
Alle fotos is geneem in Die Kruger gedurende 2014
en behoort hierdie pragdiere vandag nog daar rond te hardloop
Geniet hulle – want ons kan baie by die diere in die veld leer
Skryf en ontwerp: Spokie
(Indien hierdie fotos en spreuke iets vir jou beteken het, lees gerus die ander onder die Hoofmenue: WYSHEDE)
aasvoëlsDie KrugerGeveerdesnuwe beginvryheidwyshede
December 9, 2014 VerrassendNuut	28 Comments
Hierdie 'vreeslike gevoel' se wortels is eintlik vanuit my kinderjare …
Reeds toé al het my oudste broer Paul – wat gebore is met 'n humoristiese terggees – geskaterlag wanneer ons meisies vreesbevange in die motor probeer wegduik. Dis nou vir die Grootvoete.
"Paul, asseblief!" smeek ousus benoud terwyl ek my lyfie onder alles probeer inwurm. Net om te hoor hoe Paul éérs die Volla ref-en-briek langs ou Grootvoete wat nie kan verstaan waarom 'n spinnende skilpad hom van 'n rustige weityd wil ontneem nie.
Dan voel dit of jou senuwee-nerfie soos kougom gerek-en-getrek word en sien jy jouself al as 'n platgetrapte pannekoek. As pa dít moes geweet het sou Paul vandag met strepe op sy boude rondgeloop het.
In die Afrika-veld kan die afgemete, logge gang van die olifant van ver reeds opgemerk word.
REUSAGTIGE GETANDE KOLOS WAT BO WELIGE RUIGTES UITSTAAN
'n Olifant op foto is aangrypend, maar kom skielik op een af om 'n draai, en adrenalien bruis woes deur jou are. Nog iets wat ek nie van hou nie is omsingel te word met 'n trop sonder 'n pad-uitgang.
Weet ek hoe dit voel om deur olifante gejaag te word? Verseker! Kennis leer egter jy hardloop nooit, bly doodstil staan. Vandag, as hulle te naby beweeg, druk ek maar oë toe.
DIE SLURP VERRIG VEELVOUDIGE FUNKSIES (Kruger Jun 14)
Die olifant kan goed swem en gebruik soms sy veelsydige slurp as 'n snorkel om groot riviere oor te steek.
VYF FEITE OMTRENT OLIFANTE (Loxodonta africana)
1. 'n Grootvoet kan daagliks tot 250kg blare, gras, saadpeule, veldvrugte en bosse vreet. Bome word maklik omgestoot en is die wortels 'n lekkerny.
2. Tande word gebruik om mee te grawe en te veg.
HEERLIKE NAMIDDAG STOEI EN ROEI IN DIE WARM WATERS (Kruger Jun 14)
3. Die koeie staan aan die hoof van die trop, en troppe vorm gewoonlik rondom die dominante koei.
4. Olifante is baie goed geaard en sal beseerde olifante help of selfs kalfies wat wees gelaat word, aanneem.
5. Hulle is heeltemal daartoe instaat om ander diere soos leeus en renosters dood te maak in hul soeke na water.
Daar is niks meer plesierig dan om 'n trop olifante in die hitte te sien afstorm na die rivier om met hul waterkaskenades te begin nie.
'n Grootvoet kan baie saggies op sy boomstompbene met kussings aan die onderkant, beweeg.
Hierdie suigeling onder het so woes gerol in die modder, dat hy agterna skoon flou tussen sy ma se bene gerus het.
"SJOE – MODDERSPEEL IS HARDE WERK, BIETJIE RUS …"
Nou ja, om my storie af te sluit: Na my kinderondervindinge verbeel ek my olifante hou nie van my nie en ek ook nie van hulle nie. Ek meen – liewer bang-jan dan dooie-jan.
In alle geval moet die Groot Vyf altyd met uiterste respek behandel word.
Lekker vakansie hou.
boskolosDie Groot VyfDie KrugerGroot VyfGrootvoeteolifant
Kolle in die Sand
November 25, 2014 VerrassendNuut	38 Comments
(Spesiale dank aan Sonel wat op my blog agtergekom het dat ek die volle storie omtrent die luiperdspoor-in-die-sand nog nie geplaas het nie.)
Terwyl ons afdaal na die laagwaterbrug, sien ek hoe die geelsand in die Sabierivier onder die sakkende son begin blink. Ons is vrolik – die kampplek is net om die draai en kan ons die tjoppies op die knetterende vuur al ruik.
Met 'n rondborstige gevoel begin ons kameratoerusting wegpak. Ons dag was volmaak: die Groot Vyf is talle keer op film vasgeprent en het 'n geheimsinnige Luiperd in 'n hemelhoë boom ons die heel middag op ons tone gehad. Daar is niks beters wat nog kan gebeur nie…
Ek is verkeerd. Iets flits oor die brug en verdwyn agter 'n sandbank. Skielik briek die Fortuner onder my boude.
"Wat!?" koor dit om my en ek trek asem in.
ONDER SABIE LUIPERD OP DIE H4-1 IN DIE WARM NAMIDDAG SABIERIVIER SAND
"PRRR…" LEKKER ROL EN SPEEL EN KRAP VOOR DIE VANGS VAN DIE NAG
Sowaar – daars "Kolle in die sand". 'n Luiperd is besig om te rol en te krap en te speel en homself te groom voor die nag se wilde vangs. Hy moes vanuit sy veilige skuiling gekom het en maak reg om ook sy tjoppie vir die nag te jag.
Moeder Natuur het ons weereens verras en besluit om die hoogtepunt van die dag vir die aand-slot-toneel te bêre. 'n Volmaakte dag wat agterna nog lank onthou sou word, want voor jy kon se 'mes', was al wat 'n kamera en verkyker is stewig in die hand.
DIE NASIONALE KRUGERWILDTUIN bevat groot tuisvelde wat aan al die vereistes van Die Groot Vyf voldoen. Hier inspireer en fassineer die Luiperd jou met sy louter grootte en krag.
ONDER SABIE LUIPERD LEK HOMSELF VOOR HY DIE NAG INSTAP
1. Die Luiperd (Panthera pardus) word omtrent 70 – 80cm hoog en kan tot 70kg weeg.
2. Hulle is alleenlopende en geheimsinnige diere.
3. Gewoonlik jag hulle snags, en doen dit deur die prooi in 'n lokval te lei.
4. Die luiperd se woonplek is in digte bosse, rotsagtige koppies of woude.
5. Bedags slaap hulle meestal in ruig hoë bome vanwaar hulle die wêreld rondom kan bespied.
TYD OM TE GAAN: Skielik spring die Luiperd op en stap dieper die rivier in. En dit voel asof een van my kinders besig is om my te verlaat…
ONDER SABIE LUIPERD STAP NA 'N POEL WATER OM TE GAAN DRINK EN OP DIE NOG WARM SAND NEER TE STRYK
Met die blote oog kon ons hom nie meer gewaar, maar het die lens ons verseker daar is nog steeds: "Kolle in die sand."
Let net op die grootte van die poot voor die luiperd se gesig. Dit kan maklik oor die volle gesig van 'n mens klem …
Die Groot VyfLuiperdOnder SabieSabierivier
November 12, 2014 VerrassendNuut	42 Comments
Dis Sondag, die 9de November 2014.
My hande is swaar van die modder soos ek in die mis al langs die gladde krans brose plantjies indruk. Ek sal daarvan hou as bloeisels reg rondom ons houthuisie in die berge blom.
Binne die cabin, moes die foon aanhoudend gelui het, want ek sien hoe manlief daarmee aangedraf kom.
"Iets vreesliks het gebeur, " fluister Blommie skor. "Vir nou steek ons dit vir my ma weg. Ons wil haar nie ontstel terwyl sy in die ICU lê nie."
Ek vergeet van die modder. My hart ruk. Nog slegte nuus?
"Hulle het gisteraand 'n ma-renoster geslag, " fluister sy en ek hoor diep teleurstelling. "Die jongeling is vermink, bloeiend agtergelaat, soos hul gevlug het, minus die horings …"
"EEN OOR OP EN OOR OOR AF – Pasop!"
Almal raak stil. Baie stil. Gaan renosterstropers die laaste sê hê in hierdie geslag van ons? Ons land is in 'n renoster-oorlog gewikkel waarvan die gevaarligte al hoe helderder skyn.
Selfs die Krugerwildtuin is lank nie meer vir wilde diere 'n veilige hawe nie.
Of die diere op hierdie fotos vandag nog leef – sou ek self bitter graag wou weet.
In elk geval voel ek nie lus om my emosies daaroor vandag op skrif te stel nie.
"STOP! – EK WIL EERSTE OOR" 'n BOS-KOLOS stap rustig en vreesloos die pad in. Hulle bestuurvermoë is in vele opsigte soos die van 'n Taxi.
Me Edna Molewa het al in 2013 gesê dat die renosters se groeikoers teen 2015 negatief gaan wees. Dat indien huidige stroping-tempo voortduur, Suid-Afrika se renosterbevolking binne 13 jaar, finaal uitgewis sal wees.
Kyk dus mooi na hierdie foto wat Blommie in 2013 geneem het – dit was dalk die laaste een van diè imposante ou …
DIE UITSONDERLIKE BOULYN VAN DIE RENOSTER – STEWIG SOOS 'N ROTS
Gistermiddag (Dinsdag) tydens my etensuur hoor ek die volgende oor RSG nuus. "Daar is ses stropers vasgetrek in die Phalaborwa-Hoedspruit omgewing."
Ek frons. Wie weet – dalk is Ma-Renoster nie al een wat gestroop is nie en word die Stroper dalk die gestroopte.
Kol Pieter Lategan, bevelvoerder van die SAPD Eenheid vir Bedreigde Spesies sê: "Soos dit tans lyk, het die renoster nie 'n kans nie. Die enigste oplossing is om die renostermark met geheime operasies binne te dring, sodat die grootbase wat ager die smokkelary sit, gevang kan word. "
Die KrugerGroot VyfMe Edna MolewaRenosterrenosterstropers
October 28, 2014 VerrassendNuut	42 Comments
Rondomtaliedraai vertel van die nuwe Wilde Woordeboek wat kostelike afrikaanse woorde bevat. Terwyl ek die vervangingswoorde vir "longdrop" lees, raak ek nostalgies en onthou mý ondervinding in so 'n … plaaspardoems.
LONGDROP VOORBEELD – Internet: Rangitoto Iland
As skoolkind was my besoek aan die dieptroon gewoonlik vroeg, baie vroeg. Voor ligwording, nog voor ons die halwe kilometer tussen die lande na bo moes deurstrompel teerpad toe. Daar sou ons bibberend wag vir die skoolbus om ons op te pik. Menigmaal het ons afgekom op half gevriesde slange in die bospad wat vroegoggend agter warm sonkolletjies aanseil.
Die gemakgat was nie baie gemaklik nie en koud vir die ontblote boude. Want bo die sinkplate wat pa aanmekaar getimmer het was dit oop en kon die wind selfs van onder jou verras. Daarom het ek dié oggend sommer bloots op my hurke gaan sit, bo-op die plonsput.
Dis toe dat ek die fluisterende kielie-kielie op my boboud gewaar. Ek frons – is dit verbeelding? Dit voel so liggies, saggies, hier in die halwe skemerlig. Sonder om te dink vat my hand oor die kielie en ek voel die kraak van 'n yskoue wawielspinnekop wat perfek in die grootte van my hand pas! Al wat ek verder kan vertel is dat ons albei deur die lug geplons het, soos ek soos wind die plonsput agter my verlaat het …
DIE GOUE WAWIELWEBSPINNEKOP (Argiope cuspidata)
Die Wawielspinnekop se byt is nie giftig nie, alhoewel baie seer. Inteendeel, daar word vermoed dat die poli-amien toksiene potensieël terapeuties kan wees!
KARONGWE WAWIELSPINNEKOP langs die Makutsi rivier
Hulle het stewige, lang, ovaal, duidelike geel-en-swart agterlywe wat met verskillende patrone versier is. Met hulle lang bene kan hulle nogal vreesaanjaend voorkom. Dit is egter net die wyfie wat so groot word en koponderste- bo aan goue drade hang.
Die wawielspinnekop het baie natuurlike vyande en verskeie voëls, ander insekte en ook diere soos blouapies vang hulle.
'n Nuwe spesie is onlangs ontdek wat as 'n reus beskou word tussen die web-bewoners "Nephilakomaci."
Hulle is egter baie skaars en is nog net in KwaZulu-Natal aangetref. Niks is bekend oor die gif van die nephilas vir mense nie. Die spinnekop kom min in aanraking met mense aangesien hulle vinnig wegvlug as gevaar dreig.
ANKERDRADE van 'n spinnekopweb langs die Makutsi rivier 2013. Let op die grootte van die wyfie reg in die middel van die web. (Foto: Blommie DMD215)
As jy van naby na 'n wawielweb kyk, sal jy dalk 'n baan sigsagdrade van die middel af sien uitstraal – wetenskaplikes noem dit die stabilementum. Hierdie spinnekop is van ons grootste web-bouers wat met goudkleurige sy spin. Die grootte laat menig wildkykers vries omrede die sydrade besonder sterk is en tot klein voëltjies kan vang. Die wyfe sit gewoonlik heel opvallend in die middel en verlaat nooit die webhuis nie. Daar vang sy daagliks vlieënde insekte op.
Nou ja, kom ons klim die Jeep en gaan soek botterspinnekoppe. Hoe nou? Nee dankie? Niemand wil saam ry nie?
Gedurende April span die wyfie haar web oor die pad en kan jy nie waag om sonder 'n groot tak op die oop Jeep die bosse in te rits nie. Die voorste persoon steek dan die tak vooruit, sodat dit die spinnekop en web voor die tyd opvang en die drade of spinnekop nie binne in iemand se hemp beland nie. Chaos!
Glo my – sekere mense (mans ingesluit) is banger vir so 'n spinnekop binne die Jeep dan 'n leeu buite die Jeep. Gillend spring hul af of skuif op, en moet die spinnekop eers gevang word voordat hulle dit waag om terug te klim!
PROOIVANGER: 'n Wawielspinnekop spin haar vangs toe om later aan te vreet
Moet dus asb nie volgende keer uit die Jeep spring wanneer hierdie spinnekop jou boud kielie nie. Hulle is pragtig en skadeloos!
(Fotos geneem deur Blommie – DMD215)
Vullisverwyderaars van die natuur
October 22, 2014 VerrassendNuut	19 Comments
Rondomtaliedraai se uitstappie oor die Aasvoëls by die slagpale het hierdie ondervinding in herinnering geroep:
"Hi, pssst! Het julle gehoor, die Mega-pride-wyfies het 'n kameelperd platgetrek langs die Ntsemani loop… "
"Lets go..o..o!" Ek voel hoe die warm bosveldwind 'n paadjie deur my hare kloof terwyl opgewondenheid deur are bruis. Toe ons hulle wel vind, is daar 'n senuagtigheid te speur tussen die trop, wat kort-kort sal opkyk terwyl hulle aan die karkas vreet. Skielik vries die oerwoud – want van ver kan jy die gegrom hoor van 'n ander wilde dier wat nader beweeg: Dis die maanhaarkonings van die oerwoud wat ook oppad is hierheen …
'VERSIGTIG JULLE – HIER KOM PA!" Leeuwyfies met kroos vreet aan 'n platgetrekte kameelperd. Leeumannetjies kan vangs afvat by die wyfies en kleintjies wat in die pad is dood byt.
Opgewondenheid pluk-pluk aan my hart terwyl die verkyker die toneel hier reg voor my stoep laat afspeel. Alhoewel die bedrywigheid redelik diep in die bos afspeel, bring die lens elke aksie nader.
Heelwat later, terwyl die witson weier om kop te gee, is daar ander bewuswordings in die geheimsinnige ruimte. Dis nie net die leeus wat hier koningkraai nie. Agter die bosse flits rooi strepe verby, soos 2 jakkalse koes-koes wag vir 'n gaps-kans. Hulle het ook honger kleintjies by die huis.
Ek ruik die reuk van witmis en staar op na die grouwordende hemel. Dan trek ek asem in – ja sowaar – die vullisverwyderaars het gearriveer…
Geruisloos omsingel hul die plek. Swart stil beelde, gesprinkel in geraamte bome. Hulle moes op die warm lugstrome ingevlieg gekom het, agter die reuk van die dood aan.
Vir nou miskien die toonbeeld van geduld, wetende dat hul beurt miskien nie vandag sal kom, of dalk more nie, maar daarna – gaan die vere verseker waai!
"ONS Sê SOLANK DANKIE VIR DIE KOS." Die geduldige biddende silhoeët van 'n Satara witrugaasvoël langs die H7
Aasvoëls is die begrafnisondernemers van die veld. Wanneer ons sien hoe aasvoëls 'n dooie karkas aan repe skeur noem ons hulle "vuil", "sies" en "stink". Dis egter nie waar nie.
Karongwe Private Game Reserve witrugaasvoêl naby Hoedspruit langs die R36
Min mense weet dat aasvoëls dikwels bad nadat hulle klaar gevreet het. In die proses soveel water drink dat hulle soms nie kan opvlieg nie. Selfs die kuikens word baie goed versorg en is hulle lief om in groepe saam te kuier.
Vroegoggend, wanneer die son die aarde begin warm bak, begin aasvoëls met behulp van lugstrome vlieg agter dooie reuke aan. Witrugaasvoëls se oë is besonders skerp en sak gewoonlik eerste toe, raap dan vinnig hulle deel op, voordat die ander groter swart-, krans- en Ruppell aasvoëls opdaag. 50 Witrugaasvoëls kan 'n rooibokkarkas van 23 kg binne 10 min verskeur.
Die bewaring van aasvoëls het 'n prioriteit in SA geword. Getalle neem gevaarlik af a.g.v. gifstowwe of kragdrade wat hulle doodskop of versuiping in plaasdamme.
Navorsing toon dat aasvoëls lief is om te reis. Gemerkte voëls opgemerk in die Kimberley omgewing kom van sover af as die Kruger Wildtuin.
Stokneste word op ontoeganklike plekke gebou. Bo-op die takke van hemelhoë bome. Een wit eier van omtret 215g word dan uitgebroei
Terug na ons storie: Daardie week het die leeus amper drie dae om die beurt aan die kameelperd ge-vreet, voordat hul die karkas wat begin ruik het, halfhartig afgestaan het.
Dit was tyd vir begrafnisopruiming.
"TYD VIR DUIK!" Wanneer aasvoëls in vlug na benede val kan hul teen 100kpu afduik
Gewoonlik is 'n mens se aandag so gevange op die roofdiere, terwyl rondom en bo jou vele interessante stories afspeel.
"SO KAMEELPERDBOUD SMAAK DARM VORENTOE! " 'n Trommeldik Satara leeuin lek haarself skoon op die H7.
Later fotos van die trotse twee spogmannetjies wat met 'n rits karre agteraan direk op ons afgestap gekom het.